**М О Т И В И**

**към проект на Наредба за изменение на Наредба № 5 от 2006 г. за техническите паспорти на строежите**

(обн., ДВ, бр. 7 от 2007 г.; изм. и доп., бр. 38 от 2008 г., бр. 22 от 2010 г., бр. 98 от 2011 г., бр. 2 и 80 от 2013 г., бр. 102 от 2014 г. и бр. 79 от 2015 г.)

1. **Причини, които налагат приемането на нормативния акт**

Проектът на Наредба за изменение на Наредба № 5 от 2006 г. за техническите паспорти на строежите е разработен от Министерството на регионалното развитие и благоустройството (МРРБ) на основание чл. 176а, ал. 6 от Закона за устройство на територията.

С Наредба № 5 от 2006 г. за техническите паспорти на строежите, която е в сила от месец януари 2007 г., са създадени нормативни условия за цялостно паспортизиране на сградния фонд и на техническата инфраструктура - за нови и за съществуващи строежи.

На основание чл. 176а, ал. 7 от Закона за устройство на територията сроковете за съставяне на техническите паспорти за отделните категории съществуващи строежи, в т.ч. държавна и общинска собственост, се определят в наредбата по чл. 176а, ал. 6 от същия закон. От влизане в сила на Наредба № 5 от 2006 г. за техническите паспорти на строежите през 2007 г. сроковете са променяни 3 пъти като основните мотиви за това са свързани с липсата на средства за съставянето на технически паспорти за съществуващи строежи.

С настоящото изменение на наредбата се предвижда срокът за съставяне на техническите паспорти на съществуващи строежи - държавна, общинска или частна собственост, в т.ч. строежите - смесена държавна и частна собственост или смесена общинска и частна собственост да се измени като се удължи до 31.12. 2024 г.

Основна причина за това са множеството публикации и коментари в пресата и запитвания от граждани през последната половин година, които споделят, че в условия на висока степен на несигурност, породена от пандемията от COVID-19 и от извънредните последици от нея, няма да могат да се справят времево и финансово с крайния срок за съставяне на технически паспорти, който в действащата наредба е до 2022 г.

През 2021 г. Република България прие нова дългосрочна стратегия за обновяване на националния сграден фонд до 2050 г., в която мерките за енергийна ефективност и енергоспестяване следва да бъдат съчетани по подходящ начин с техническите мерки за устойчивост на конструкцията, безопасност в случай на пожар, хигиена, здраве и околна среда, достъпност и безопасност при експлоатация, устойчиво използване на природните ресурси.

По обобщени данни на Агенцията по геодезия, картография и кадастър към месец април 2021 г. в Кадастралната карта и кадастралните регистри са регистрирани общо 2 763 240 брой нови и съществуващи сгради, за 10 803 бр. (0,39%) от които има предоставени копия на техническите им паспорти.

Към края на 2020 г. броят на обновените съществуващи жилищни сгради с технически паспорти е малко над 2 200, което в относителен дял е под 0,11 %. До 2050 г. се предвижда да бъдат обновени 60% от жилищния сграден фонд и близо 17% от нежилищния, като площта на обновените сгради от целия сграден фонд се очаква да бъде над 45%. (Източник: Дългосрочна национална стратегия за подпомагане обновяването на националния сграден фонд от жилищни и нежилищни сгради до 2050 г., приета с Решение на Министерския съвет от 27.01.2021 г.) В този процес техническата паспортизация на сградния фонд има съществена роля за устойчиво развитие на сградния сектор.

Планираните политики на държавата в краткосрочен и средносрочен план за смекчаване на социално-икономическите последици от световната пандемия предвиждат набор от мерки и реформи в т.ч. цифрова трансформация, които да развият и повишат потенциала за растеж на икономиката вкл. в строителния сектор.

Всичко това несъмнено ще окаже влияние и върху процеса на техническа паспортизация на сградите, който изисква цялостно преосмисляне в посока дигитална реформа, качествени аспекти на обследванията и техническите паспорти, нов подход за определяне на техническата и финансова готовност на държавата при планиране, финансиране и изпълнение на технически препоръки и предписания в техническите паспорти на сградите.

1. **Цели, които се поставят с приемането на нормативния акт.**

Основна цел на предлаганото изменение на наредбата е да облекчи бизнеса и гражданите при съставяне на технически паспорти на строежите в т.ч. в условия на световна пандемия от COVID-19.

1. **Финансови и други средства, необходими за прилагането на нормативния акт.**

За прилагане на предложения проект на наредба не са необходими финансови и други средства.

1. **Очаквани резултати от прилагането на нормативния акт.**

С приемането на проекта на Наредба за изменение на Наредба № 5 от 2006 г. за техническите паспорти на строежите се очакват следните резултати:

* 1. по-облекчени условия за бизнес организациите и гражданите в процеса на възлагане на технически паспорти на строежите в условия на икономическото и социално възстановяване от кризата, породена от пандемията от COVID-19 ;
  2. възможност за общинските администрации да организират информационни и разяснителни кампании за смисъла и ползите на техническите паспорти;
  3. изясняване визията на предстоящите програми за жилищна политика по отношение изпълнението на цялостния процес на паспортизация на сградния фонд;
  4. осигуряване на възможност за използване механизмите на Дългосрочната стратегия за подпомагане обновяването на националния сграден фонд от жилищни и нежилищни сгради до 2050 г. за паспортизация на сградите;
  5. по-ефективно прилагането на наредбата.

1. **Анализ за съответствие с правото на Европейския съюз.**

Изготвеният проект на Наредба за изменение на Наредба № 5 от 2006 г. за техническите паспорти на строежите не въвежда изисквания на правото на ЕС.

В съответствие с чл. 26, ал. 2 и 4 от Закона за нормативните актове, проектът на наредба и мотивите към нея е публикуван на електронната страница на Министерството на регионалното развитие и благоустройството и на Портала за обществени консултации, за срок от 30 дни.